LIETUVOS TRANSPORTO SAUGOS ADMINISTRACIJOS

DIREKTORIUS

ĮSAKYMAS

DĖL VALSTYBINĖS KELIŲ TRANSPORTO INSPEKCIJOS PRIE SUSISIEKIMO

MINISTERIJOS VIRŠININKO 2010 M. RUGSĖJO 10 D. ĮSAKYMO NR. 2B-408 „DĖL TECHNINĖS APŽIŪROS KONTROLIERIŲ MOKYMO IR ŽINIŲ ĮVERTINIMO TVARKOS APRAŠO PATVIRTINIMO“ PAKEITIMO

2018 m. vasario 2 d. Nr. 2BE-40

Vilnius

1.	P a k e i č i u Valstybinės kelių transporto inspekcijos prie Susisiekimo ministerijos 2010 m. rugsėjo 10 d. įsakymą Nr. 2B-408 „Dėl Techninės apžiūros kontrolierių mokymo ir žinių įvertinimo tvarkos aprašo patvirtinimo“ ir jį išdėstau nauja redakcija:

„LIETUVOS TRANSPORTO SAUGOS ADMINISTRACIJOS

DIREKTORIUS

ĮSAKYMAS

DĖL TECHNINĖS APŽIŪROS KONTROLIERIŲ ŽINIŲ ĮVERTINIMO TVARKOS APRAŠO PATVIRTINIMO

Vadovaudamasis Lietuvos Respublikos saugaus eismo automobilių keliais įstatymo 10 straipsnio 1 dalies 6 ir 30 punktais, Lietuvos Respublikos susisiekimo ministro 2008 m. sausio 21 d. įsakymo Nr. 3-13 „Dėl Saugaus eismo automobilių keliais įstatymo įgyvendinimo“ 2.13 ir 2.32 papunkčiais, Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir teisės atlikti motorinių transporto priemonių ir jų priekabų privalomąją techninę apžiūrą suteikimo, sustabdymo, sustabdymo panaikinimo ir šios teisės panaikinimo tvarkos aprašo, patvirtinto Lietuvos Respublikos susisiekimo ministro 2008 m. spalio 6 d. įsakymu Nr. 3-375 „Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir teisės atlikti motorinių transporto priemonių ir jų priekabų privalomąją techninę apžiūrą suteikimo, sustabdymo, sustabdymo panaikinimo ir šios teisės panaikinimo tvarkos aprašo patvirtinimo“, 51 punktu ir įgyvendindamas 2014 m. balandžio 3 d. Europos Parlamento ir Tarybos direktyvą 2014/45/ES dėl motorinių transporto priemonių ir jų priekabų periodinės techninės apžiūros, kuria panaikinama Direktyva 2009/40/EB, (OL 2014 L 127, p. 51)

t v i r t i n u Techninės apžiūros kontrolierių žinių įvertinimo tvarkos aprašą (pridedama).“

2.	N u s t a t a u, kad šis įsakymas, išskyrus šio įsakymo 2 ir 3 punktus, įsigalioja 2018 m. gegužės 20 d.

3.	P r a n e š u, kad šis įsakymas nustatyta tvarka skelbiamas Teisės aktų registre ir Lietuvos transporto saugos administracijos interneto svetainėje.

L. e. Administracijos direktoriaus pareigas	Genius Lukošius

PATVIRTINTA

Valstybinės kelių transporto inspekcijos prie Susisiekimo ministerijos viršininko

2010 m. rugsėjo 10 d. įsakymu Nr. 2B-408

(Lietuvos transporto saugos administracijos direktoriaus 2018 m. vasario 2 d. įsakymo

Nr. 2BE-40 redakcija)

TECHNINĖS APŽIŪROS KONTROLIERIŲ ŽINIŲ ĮVERTINIMO TVARKOS APRAŠAS

I SKYRIUS

BENDROSIOS NUOSTATOS

1.	Techninės apžiūros kontrolierių žinių įvertinimo tvarkos aprašas (toliau – Aprašas) nustato privalomosios transporto priemonių techninės apžiūros kontrolierių (toliau – techninės apžiūros kontrolierius) žinių įvertinimo ir teisės atlikti privalomąją transporto priemonių techninę apžiūrą (toliau – privalomoji techninė apžiūra) suteikimo tvarką.

2.	Aprašas taikomas:

2.1. asmenims, kurie atitinka Lietuvos Respublikos saugaus eismo automobilių keliais įstatymo (toliau - Įstatymas) 291 straipsnio nuostatas, ir pageidauja, kad jų žinios būtų įvertintos;

2.2. Techninės apžiūros kontrolierių egzaminavimo komisijos nariams;

2.3. Lietuvos transporto saugos administracijos (toliau – Administracija) valstybės tarnautojams ir darbuotojams, dirbantiems pagal darbo sutartis (toliau – darbuotojai), priimantiems dokumentus.

II SKYRIUS

SĄVOKOS

3. Apraše vartojamos sąvokos:

3.1. Egzaminas – asmens pirminis, pakartotinis ar periodinis, atliekamas ne rečiau kaip kartą per 2 kalendorinius metus nuo teisės atlikti privalomąją techninę apžiūrą suteikimo dienos, teorinių žinių ir praktinių įgūdžių patikrinimas.

3.2. Kitos Apraše vartojamos sąvokos apibrėžtos Įstatyme ir Privalomosios transporto priemonių techninės apžiūros atlikimo tvarkos apraše, patvirtintame Lietuvos Respublikos susisiekimo ministro 2008 m. spalio 24 d. įsakymu Nr. 3-406 „Dėl Privalomosios transporto priemonių techninės apžiūros atlikimo tvarkos aprašo patvirtinimo“. Transporto priemonių klasių pavadinimai Apraše suprantami taip, kaip jie apibrėžti Motorinių transporto priemonių ir jų priekabų kategorijų ir klasių pagal konstrukciją reikalavimuose, patvirtintuose Valstybinės kelių transporto inspekcijos prie Susisiekimo ministerijos viršininko 2008 m. gruodžio 2 d. įsakyme Nr. 2B-479 „Dėl Motorinių transporto priemonių ir jų priekabų kategorijų ir klasių pagal konstrukciją reikalavimų patvirtinimo“.

iii SKYRIUS

DOKUMENTŲ PATEIKIMAS

4.	Asmuo, siekiantis įgyti arba turintis teisę atlikti privalomąją techninę apžiūrą ir pageidaujantis, kad būtų įvertintos jo žinios (toliau – egzaminuojamasis), Administracijai pateikia šiuos dokumentus:

4.1. nustatytos formos Prašymą įvertinti žinias siekiant įgyti arba patvirtinti turimą teisę atlikti privalomąją techninę apžiūrą (1 priedas) (toliau – prašymas), užpildytą pagal pateiktų dokumentų duomenis;

4.2. Įstatymo 291 straipsnio 1 dalies 1 punkte nurodytą išsilavinimą patvirtinantį dokumentą, Įstatymo 291 straipsnio 1 dalies 3 punkte nurodytais atvejais papildomai pateikiant praktinės ir (ar) pedagoginės veiklos patirtį nors vienoje iš Įstatymo 291 straipsnio 1 dalies 2 punkte nurodytų sričių patvirtinantį dokumentą;

4.3. galiojantį asmens tapatybę patvirtinantį dokumentą (Lietuvos Respublikos ar užsienio valstybės išduotą pasą, asmens tapatybės kortelę, leidimą gyventi Lietuvos Respublikoje);

4.4. dokumentą (-us), patvirtinantį (-ius), kad asmuo turi žinių Įstatymo 291 straipsnio 1 dalies 2 punkte nurodytose srityse (pvz.: Lietuvos Respublikos valstybinio socialinio draudimo fondo pažymą apie socialinio draudimo laikotarpį, pareigybės aprašymo kopiją ar pažymą apie darbo pobūdį iš ankstesnės darbovietės);

4.5. dokumentą (-us), patvirtinantį (-ius), kad asmuo nepiktnaudžiauja alkoholiu, narkotinėmis, psichotropinėmis ar toksinėmis medžiagomis (pvz. priklausomybės ligų centro arba asmens sveikatos priežiūros įstaigų išduotą pažymą).

5.	Jei egzaminuojamasis kreipiasi į Administraciją dėl žinių įvertinimo siekdamas turimos teisės atlikti privalomąją techninę apžiūrą patvirtinimo, Aprašo 4.2 ir 4.4 papunkčiuose nurodyti dokumentai, kurie Administracijai buvo pateikti, pakartotinai neteikiami.

6.	Jei asmens duomenys pasikeitę, egzaminuojamasis privalo pateikti ir šį faktą patvirtinančius dokumentus (vardo, pavardės pakeitimo liudijimą).

7.	Prašymas ir dokumentai, nurodyti Aprašo 4 ir 6 punktuose, turi būti pateikiami, kaip nurodyta Asmenų prašymų nagrinėjimo ir jų aptarnavimo Valstybinėje kelių transporto inspekcijoje prie Susisiekimo ministerijos taisyklėse, patvirtintose Valstybinės kelių transporto inspekcijos prie Susisiekimo ministerijos viršininko 2009 m. birželio 4 d. įsakymu Nr. 2B-217 „Dėl Asmenų prašymų nagrinėjimo ir jų aptarnavimo Valstybinėje kelių transporto inspekcijoje prie Susisiekimo ministerijos taisyklių patvirtinimo“.

8.	Darbuotojas, priimdamas prašymą ir dokumentus, nurodytus Apraše, patikrina jų atitiktį nustatytiems reikalavimams ir tai patvirtina savo parašu bei spaudu.

9.	Kai pateikiami visi reikalingi ir nustatytus reikalavimus atitinkantys dokumentai, darbuotojas priima sprendimą leisti laikyti egzaminą. Darbuotojas per tris darbo dienas nuo reikalavimų atitinkančių dokumentų pateikimo datos apie paskirtą egzamino datą egzaminuojamąjį informuoja raštu.

10.	Kai pateikti ne visi Apraše nurodyti dokumentai arba dokumentai neatitinka nustatytų reikalavimų, Administracijos darbuotojas apie tai pažymi prašymo skiltyje „Tarnybinės žymos“, priimamas sprendimas neleisti laikyti egzamino. Darbuotojas per tris darbo dienas nuo reikalavimų neatitinkančių dokumentų pateikimo datos apie pateiktų dokumentų neatitiktį nustatytiems reikalavimams egzaminuojamąjį ar jo įgaliotą asmenį informuoja raštu, nurodydamas konkrečius trūkumus.

11.	Kai prašymas ir dokumentai pateikiami elektroniniu būdu, egzaminuojamasis apie dokumentų atitiktį nustatytiems reikalavimams, sprendimą leisti laikyti egzaminą ar neleisti laikyti egzamino informuojamas elektroniniu būdu Aprašo 9 ir 10 punktuose nustatyta tvarka.

12.	Administracija egzaminą surengia ne vėliau kaip per 30 darbo dienas nuo sprendimo leisti laikyti egzaminą priėmimo.

IV SKYRIUS

TECHNINĖS APŽIŪROS KONTROLIERIŲ

EGZAMINAVIMO TVARKA

13.	Egzaminuojamuosius egzaminuoja Techninės apžiūros kontrolierių egzaminavimo komisija (toliau – Komisija), sudaryta iš Administracijos ir asociacijos „Transeksta“ deleguotų atstovų. Komisijoje turi būti ne mažiau kaip trys nariai. Komisijos pirmininkas yra Administracijos atstovas. Komisijos sudėtis tvirtinama Administracijos direktoriaus įsakymu.

14.	Atvykę į egzaminą, egzaminuojamieji turi būti sumokėję valstybės rinkliavą, su savimi privalo turėti ir Komisijos nariui pateikti galiojantį asmens tapatybę patvirtinantį dokumentą (Lietuvos Respublikos ar užsienio valstybės išduotą pasą, asmens tapatybės kortelę ar leidimą gyventi Lietuvos Respublikoje). Nepateikus nurodyto dokumento ar nesumokėjus valstybės rinkliavos, egzamino laikyti neleidžiama, o valstybės rinkliava laikoma nepanaudota.

15.	Egzaminas susideda iš dviejų dalių: teorinių žinių ir praktinių įgūdžių patikrinimo. Teorinės žinios ir praktiniai įgūdžiai vertinami atskirais balais, surašomais į protokolą, kurį pasirašo visi Komisijos nariai.

16.	Asmenų teorinės žinios tikrinamos Administracijoje, o praktiniai įgūdžiai – Komisijos pasirinktoje patalpoje, kurioje yra techninė bazė, reikalinga privalomajai techninei apžiūrai atlikti. Teorinės žinios ir praktiniai įgūdžiai tikrinami tą pačią dieną.

17.	Per egzaminuojamųjų teorinių žinių tikrinamą atsakoma į egzamino teorinių žinių bilieto (toliau – bilietas) klausimus, o per praktinių įgūdžių tikrinimą imituojamas privalomosios techninės apžiūros atlikimas ir užpildoma techninės apžiūros rezultatų kortelė (ataskaita). Kiekvieno egzaminuojamojo teorinėms žinioms patikrinti skiriamos dvi valandos, praktiniams įgūdžiams – 40 minučių. Teorinės žinios tikrinamos raštu arba kompiuteriu. Egzaminas vyksta lietuvių kalba.

18.	Teorinių žinių tikrinimo metu egzamino patalpoje gali būti tik Komisijos nariai ir egzaminuojamasis (-ieji), kiti asmenys – tik gavę Komisijos pirmininko leidimą.

19.	Teorinių žinių patikrinimo metu draudžiama naudotis bet kokia literatūra, bet kokiomis ryšio ar informacijos perdavimo ir priėmimo priemonėmis, kalbėti tarp savęs, trukdyti kitiems. Nustatęs bent vieną iš šiame punkte išvardytų pažeidimų, jį Komisijos narys pažymi biliete ar Komisijos protokole, o egzaminuojamasis šalinamas iš egzamino. Pašalinto egzaminuojamojo bilieto atsakymai nevertinami, egzaminas laikomas neišlaikytu ir valstybės rinkliava negrąžinama.

20.	Egzaminuojamieji atitinkamuose langeliuose simboliu „X“ turi pažymėti teisingus bilieto klausimų atsakymus. Langeliai turi būti pažymėti aiškiai (įskaitomai), mėlynai ar juodai rašančiu rašikliu. Atsakymai, pažymėti pieštuku ar naudojant korektūros priemones, laikomi neteisingais. Jei atsakymas taisomas, egzaminuojamasis neteisingą atsakymą perbraukia, teisingą atsakymą pažymi ir prie neteisingo (perbraukto) atsakymo pasirašo. Popieriumi juodraščiams pagal poreikį aprūpina Komisija. Laikydami egzaminą kompiuteriu, egzaminuojamieji bilieto klausimų atsakymus žymi klaviatūros mygtukais arba pele.

21.	Jei per egzaminą sugenda kompiuterinė įranga ir gedimas pašalinamas operatyviai, o bilieto klausimų atsakymai išsaugoti, egzaminas tęsiamas ir jo laikas nepratęsiamas. Jei atsakymai neišsaugoti, egzaminas kompiuteriu iš naujo laikomas tą pačią dieną.

22.	Jei gedimo nepavyksta pašalinti operatyviai, Komisija protokolu priima sprendimą dėl egzamino laikymo iš naujo raštu tą pačią dieną arba nustato kitą egzamino datą ir laiką. Jei egzaminuojamieji su nustatyta data ir laiku nesutinka, egzaminas rengiamas kitą Komisijos paskirtą dieną, ją su egzaminuojamaisiais suderinus pasirašytinai. Tokiu atveju egzaminuojamiesiems prašymo iš naujo pildyti nereikia. Jei egzaminas iš naujo laikomas raštu tą pačią dieną, naują egzamino bilietą parenka Komisija.

23.	Jei egzaminuojamasis per egzaminą atsisako atsakyti į bilieto klausimus, apie tai Komisijos narys pažymi biliete (jei egzaminas laikomas kompiuteriu – Komisijos protokole), o egzaminas laikomas neišlaikytu, valstybės rinkliava negrąžinama.

24.	Egzaminuojamiesiems, nebaigusiems atsakyti į bilieto klausimus, iš egzamino patalpos leidžiama išeiti vieną kartą ne ilgiau nei 10 minučių ir tik Komisijos nariui leidus. Išeidamas egzaminuojamasis bilietą ir juodraščius perduoda Komisijos nariui. Sugrįžus egzamino laikas nepratęsiamas. Komisijos narys išėjimo ir sugrįžimo laiką pažymi biliete, jei egzaminas laikomas raštu. Jei egzaminas laikomas kompiuteriu, egzaminuojamojo išėjimo ir sugrįžimo laiką Komisijos narys pažymi Komisijos protokole ir apie tai informuoja egzaminuojamąjį. Jei egzaminuojamasis pavėluoja, toliau atsakinėti į bilieto klausimus jam neleidžiama ir žinios vertinamos pagal faktiškai atsakytus klausimus.

25.	Jei egzaminuojamasis iš egzamino patalpos išėjo be leidimo, išsinešė bilietą ar juodraščius, Komisijos narys apie tai pažymi biliete ar Komisijos protokole, o egzaminas laikomas neišlaikytu ir valstybės rinkliava negrąžinama.

26.	Egzaminuojamasis į egzaminą gali pavėluoti ne daugiau kaip 15 min. Pavėlavimo laiką Komisijos narys pažymi biliete ar Komisijos protokole. Šiuo atveju egzaminuojamajam leidžiama laikyti egzaminą, bet egzamino laikas nepratęsiamas.

27.	Jei egzaminuojamasis į egzaminą neatvyko arba į jį pavėlavo daugiau kaip 15 min., Komisijos narys apie tai pažymi egzaminuojamojo biliete ar Komisijos protokole ir pasirašo, o egzaminas laikomas nelaikytu. Tokiu atveju valstybės rinkliava laikoma nepanaudota.

28.	Egzaminą raštu laikantis egzaminuojamasis, baigęs atsakinėti į biliete pateiktus klausimus, pasirašo ant kiekvieno bilieto lapo ir bilietą atiduoda Komisijos nariui. Egzaminuojamajam draudžiama iš egzamino patalpos išsinešti bilietą ir juodraščius. Iš egzamino patalpos išsinešus bilietą ir juodraščius, apie tai pažymima Komisijos protokole, o egzaminuojamajam vėl laikyti egzaminą leidžiama ne anksčiau nei po šešių mėnesių.

29.	Teorinių žinių patikrinimo rezultatai skelbiami prieš praktinių įgūdžių patikrinimą. Jei teorinių žinių patikrinimo dalies balų suma mažesnė nei 7, egzaminas laikomas neišlaikytu, egzamino praktinių įgūdžių patikrinimo dalies egzaminuojamajam laikyti neleidžiama. Tokiu atveju valstybės rinkliava negrąžinama.

30.	Praktinių įgūdžių tikrinimo metu kiekvienas egzaminuojamasis turi patikrinti dvi skirtingų klasių ar kategorijų transporto priemones, kurias parenka Komisija. Komisijos parinktų transporto priemonių techninė būklė turi būti įvertinta prieš praktinį egzaminą, pertraukos tarp teorinių žinių ir praktinio egzamino metu, o nustatyti trūkumai turi būti surašyti į Komisijos aktą, kurį turi pasirašyti visi Komisijos nariai.

31.	Kiekviena transporto priemonė turi būti patikrinta ir įvertinta pagal Techninius motorinių transporto priemonių ir jų priekabų reikalavimus, patvirtintus Valstybinės kelių transporto inspekcijos prie Susisiekimo ministerijos viršininko 2008 m. liepos 29 d. įsakymu Nr. 2B-290 „Dėl Techninių motorinių transporto priemonių ir jų priekabų reikalavimų patvirtinimo“ (toliau – Techniniai reikalavimai). Transporto priemones parenka Komisija. Įvertinus transporto priemonės būklę, turi būti užpildoma techninės apžiūros rezultatų kortelė (ataskaita).

32.	Praktinių įgūdžių tikrinimo metu egzaminuojamiesiems, netikrinusiems transporto priemonių, draudžiama naudotis bet kokio ryšio ar kitomis informacijos perdavimo ar priėmimo priemonėmis, stebėti kito egzaminuojamojo praktinių įgūdžių tikrinimą ir kontaktuoti su praktinį egzaminą laikiusiais asmenimis. Nustačius bent vieną iš šių pažeidimų, egzaminas laikomas neišlaikytu ir valstybės rinkliava negrąžinama.

33.	Praktinių įgūdžių tikrinimo rezultatai skelbiami, pasibaigus egzaminui ir įvertinus egzaminuojamųjų užpildytas techninės apžiūros rezultatų korteles (ataskaitas).

34.	Pasibaigus egzaminui, surašomas protokolas, kurį pasirašo visi Komisijos nariai.

35.	Egzaminuojamasis su Komisijos aktu, bilieto klausimų teisingais atsakymais gali susipažinti po rezultatų paskelbimo, pateikęs prašymą raštu.

V SKYRIUS

EGZAMINO TURINYS IR VERTINIMAS

36.	Techninės apžiūros kontrolierių egzamino turinys ir apimtis išdėstyti Aprašo 2 priede.

37.	Bilietai yra parengti lietuvių kalba. Bilietų klausimus rengia, keičia ar papildo Komisija. Kai egzaminas laikomas raštu, bilietą kiekvienam egzaminuojamajam sudaro Komisija; kai egzaminas laikomas kompiuteriu, bilietus generuoja kompiuterinė informacinė programa.

38.	Bilietas susideda iš 30 klausimų, parinktų iš Aprašo 2 priede nurodyto Techninės apžiūros kontrolierių egzamino turinio. Prie kiekvieno bilieto klausimo yra pateikiami keturi atsakymai, iš kurių vienas yra teisingas.

39.	Egzaminuojamojo teorinės žinios ir praktiniai įgūdžiai vertinami 10 balų sistema (10 balų yra aukščiausias įvertinimas).

40.	Bilietų klausimų atsakymai vertinami taip: pažymėjus 29–30 teisingų atsakymų į klausimus – 10 balų, 26–28 – 9 balai, 23–25 – 8 balai, 20–22 – 7 balai, 17–19 – 6 balai, 14–16 – 5 balai, 11–13 – 4 balai, 8–10 – 3 balai, 5–7 – 2 balai, 2–4 – 1 balas, pažymėjus 1 – 0 balų.

41.	Egzamino praktiniai įgūdžiai vertinami taip:

41.1.	skiriama 10 balų, jei egzaminuojamasis teisingai (be klaidų) nustatė visus esamus trūkumus pagal Techninių reikalavimų 2 priedo tikrinimo pozicijas, juos teisingai įvertino ir tinkamai užpildė techninės apžiūros rezultatų kortelę (ataskaitą);

41.2.	už kiekvieną techninės apžiūros rezultatų kortelėje (ataskaitoje) pažymėtą nesantį „nedidelį trūkumą“ arba už kiekvieną nenustatytą „nedidelį trūkumą“ atimamas vienas balas;

41.3.	už kiekvieną nenustatytą „didelį trūkumą“ arba už nesančio trūkumo ar „nedidelio trūkumo“ įvertinimą kaip „didelis trūkumas“ atimama po du balus;

41.4.	už „didelio trūkumo“ įvertinimą kaip „nedidelis trūkumas“ arba už kiekvieną „didelio trūkumo“ įvertinimą kaip „pavojingas trūkumas“ atimama po du balus;

41.5.	už „pavojingas trūkumas“ įvertinimą kaip „didelis trūkumas“ atimama po du balus;

41.6.	už kiekvieną nenustatytą „pavojingas trūkumas“ arba „pavojingas trūkumas“ įvertinimą kaip „nedidelis trūkumas“ atimama po keturis balus;

41.7.	už nesančio ar „nedidelio trūkumo“ įvertinimą kaip „pavojingas trūkumas“ atimama po keturis balus.

41.8.	už techninės apžiūros rezultatų kortelės (ataskaitos) pildymo tvarkos reikalavimų pažeidimą atimamas 1 balas.

42.	Egzamino praktinių įgūdžių dalies įvertinimas gaunamas iš geriausio įvertinimo (10 balų) atėmus atitinkamą balų skaičių už padarytas klaidas. Kiekvienos transporto priemonės patikrinimas vertinamas atskirai. Jei bent vienos transporto priemonės patikrinimas įvertinamas mažiau negu 7 balais, laikoma, kad praktinė egzamino dalis neišlaikyta.

43.	Egzaminas yra išlaikytas, jei egzaminuojamasis iš kiekvienos jo dalies gavo ne mažiau nei po 7 balus.

VI SKYRIUS

TEISĖS ATLIKTI PRIVALOMĄJĄ TECHNINĘ APŽIŪRĄ SUTEIKIMAS

44.	Egzaminuojamajam, išlaikiusiam egzaminą ir su techninės apžiūros įmone sudariusiam darbo sutartį arba turinčiam sudarytą galiojančią darbo sutartį, Administracija per penkias darbo dienas nuo darbo sutarties su techninės apžiūros įmone pateikimo Administracijos direktoriaus įsakymu suteikia teisę atlikti privalomąją techninę apžiūrą arba motyvuotai atsisako tai padaryti. Administracijos direktoriaus įsakyme, suteikiančiame teisę atlikti privalomąją techninę apžiūrą, pateikiama informacija, nurodyta Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir teisės atlikti motorinių transporto priemonių ir jų priekabų privalomąją techninę apžiūrą suteikimo, sustabdymo, sustabdymo panaikinimo ir šios teisės panaikinimo tvarkos aprašo, patvirtinto Lietuvos Respublikos susisiekimo ministro 2008 m. spalio 6 d. įsakymu Nr. 3-375 „Dėl Reikalavimų įmonėms, atliekančioms motorinių transporto priemonių ir jų priekabų privalomąją techninę apžiūrą, ir teisės atlikti motorinių transporto priemonių ir jų priekabų privalomąją techninę apžiūrą suteikimo, sustabdymo, sustabdymo panaikinimo ir šios teisės panaikinimo tvarkos aprašo patvirtinimo“, 53 punkte.

45.	Administracija apie teisę atlikti privalomąją techninę apžiūrą arba atsisakymą šią teisę suteikti asmenis informuoja raštu per tris darbo dienas nuo Administracijos direktoriaus įsakymo priėmimo datos.

VII SKYRIUS

BAIGIAMOSIOS NUOSTATOS

46. Asmenys, neišlaikę egzamino, vėl jį laikyti gali pateikę prašymą ir ne anksčiau nei po 20 darbo dienų nuo Komisijos protokolo pasirašymo datos. Kitų Aprašo III skyriuje nurodytų dokumentų pateikti nereikia.

47. Jei egzaminuojamasis su egzamino rezultatais nesutinka, Komisijos sprendimą Administracijos direktoriui gali skųsti per penkias darbo dienas nuo egzamino rezultatų paskelbimo.

48. Administracijos direktorius skundus išnagrinėja ir sprendimus priima per dešimt darbo dienų nuo skundo gavimo Administracijoje. Apie priimtą sprendimą pareiškėjas raštu informuojamas per tris darbo dienas.

49. Administracijos direktoriaus sprendimas gali būti apskųstas Lietuvos Respublikos įstatymų nustatyta tvarka.

50. Egzaminų dokumentai, protokolai ir kita medžiaga tvarkoma ir saugoma teisės aktų nustatyta tvarka.

51. Už egzamino laikymą, perlaikymą mokama nustatyto dydžio valstybės rinkliava.

______________